**Χίος: 26/01/22**

**Να στελεχωθεί εδώ και τώρα το τμήμα ημερήσιας νοσηλείας του Νοσοκομείου της Χίου με ευθύνη της διοίκησης και της ηγεσίας του υπουργείου υγείας**

Από το 2004 που το ΣΕΣΝΟΧ διεκδίκησε την δημιουργία τμήματος ημερήσιας νοσηλείας που θα περιελάμβανε και τους ασθενείς που λαμβάνουν χημικοθεραπευτικά φάρμακα, αυτό το αίτημα του σωματείου μπαίνει σε τροχιά υλοποίησης. Ένας αξιοπρεπής χώρος ασφαλής που θα νοσηλεύονται βαρέως πάσχοντες συμπολίτες μας αλλά και ασθενείς που χρειάζονται, μικρή χρονικά, νοσηλευτική παρέμβαση.

Τα οφέλη από την λειτουργία ενός τέτοιου χώρου νοσηλείας δυστυχώς αμαυρώνονται από τα υπαρκτά διαχρονικά προβλήματα που υπάρχουν, με ευθύνη όλων των κυβερνήσεων, αλλά και της διοίκησης του Νοσοκομείου για τη μη ένταξη του τμήματος ημερησίας νοσηλείας στον οργανισμό του νοσοκομείου. Έτσι μετά το ΤΕΠ και τη ΜΕΘ που **δεν υπάρχουν** στο οργανισμό του νοσοκομείου στην Νοσηλευτική υπηρεσία, άλλο ένα τμήμα που θα προσφέρει ουσιαστικές υπηρεσίες στους πολίτες του Νομού δεν θα υπάρχει λόγω της εφαρμοζόμενης πολιτικής που υλοποιούν οι εκάστοτε Διοικήσεις και η 2η ΥΠΕ.

Το τμήμα αυτό στήθηκε με την ουσιαστική προσφορά των υπαλλήλων της τεχνικής υπηρεσίας του Νοσοκομείου –χωρίς αυτούς τίποτα δεν θα είχε γίνει- και με δωρεές μια που η κρατική στήριξη δεν υπήρχε ενώ και σήμερα η κυβέρνηση ήταν πάλι απούσα με το βουλευτή και υπουργό κ. Μηταράκη να ασχολείται με στρατόπεδα συγκέντρωσης για τα οποία λεφτά υπάρχουν.

Παράλληλα, η ουσιαστική έλλειψη προσωπικού καθιστά δυσλειτουργική την λειτουργία του τμήματος. Η προκήρυξη θέσης ογκολόγου και αιματολόγου ιατρού ΘΑ γίνει στο μέλλον μια και είναι προφανές ότι με σύμβαση ορισμένου χρόνου, όπως είναι το επικουρικό προσωπικό, δεν θα υπάρξει καμία ανταπόκριση. Αν δεν προσληφθεί **άμεσα** προσωπικό δεν θα προσφέρονται όλες οι υπηρεσίες που θα μπορούσε ένα τέτοιο τμήμα να προσφέρει.

Όσον αφορά δε το κτίριο που αναμένεται να παραδοθεί το Μάρτιο 2022 που θα στεγαστεί η Ψυχιατρική και η Παθολογική κλινική ενημερώνουμε τους πολίτες του Νομού να κρατούν μικρό καλάθι γιατί τίποτα δεν θα παραδοθεί τις συγκεκριμένες ημερομηνίες. Και ας ελπίσουμε να υπάρξει παράδοση συνολικά των 2 κλινικών μέχρι το τέλος του έτους. Καλούμε λοιπόν την Περιφέρεια και τη Διοίκηση του Νοσοκομείου να ξεκαθαρίσουν το πότε θα παραδοθεί το κτήριο και να σταματήσουν να καλύπτουν με την αδράνεια τους την κυβέρνηση με ανακοινώσεις ημερομηνιών που δεν αντιστοιχούν στην πραγματικότητα.

Για τους εργαζόμενους του Νοσοκομείου και το σύνολο των εργαζομένων στο νησί πρέπει να είναι ξεκάθαρο ότι λύσεις μπορούν να υπάρξουν μονάχα όταν η υγεία γίνει υπόθεση του αγώνα τους ενάντια στις πολιτικές της εμπορευματοποίησης, που έχουν «στεγνώσει» τη Δημόσια Υγεία, την Πρωτοβάθμια φροντίδα ενώ ακόμα και εν μέσω πανδημίας γιγαντώνουν τα κέρδη του ιδιωτικού τομέα στην πρόληψη, τη διάγνωση, τη θεραπεία.

Αγώνας απέναντι στις κυβερνήσεις, τις Διοικήσεις και την Περιφέρεια που υλοποιούν αυτή την πολιτική για:

* Μόνιμες προσλήψεις προσωπικού , ιατρικού ,νοσηλευτικού και διοικητικού προσωπικού
* Ένταξη των τμημάτων ΜΕΘ ΤΕΠ, Ημερήσιας Νοσηλείας και Ψυχιατρικό στον οργανισμό του Νοσοκομείου

**Για το ΔΣ**

**Ο Πρόεδρος Η Γραμματέας**

**Λαμπαδοχυτός Γιάννης Κουβαρά Ολυμπία**